Peter Skaarup (DD), 2023-10-26:
Med det her lovforslag foreslår man jo en række ændringer af udlændingeloven, af lov om midlertidig opholdstilladelse til personer, der er fordrevet fra Ukraine, og så af hjemrejseloven.
Vi har selvfølgelig kigget på det her forslag med stor interesse ligesom de andre ordførere.
Man kan sige, at hvis vi samlet set skulle nævne et sted, hvor vi er enige med hr. Carl Valentin, som lige har været på talerstolen, så er det i hvert fald det med, at der er tale om, at det lidt er et sammensurium af en hel række forskellige lovforslag, man så blander sammen.
Der kunne det være mere hensigtsmæssigt at køre de her lovforslag enkeltvis.
Så lad det være en melding til ministeren om, at man måske burde gøre det.
Jeg ved godt, at man så i de store regneark kan sige, at nu fremsætter vi væsentlig færre lovforslag –
måske kan der være en statsminister, der lige pludselig kommer til at sige det.
Ja tak, men så blander man altså hele skidtet, undskyld udtrykket, sammen i et lovforslag, som egentlig burde opdeles i tre lovforslag eller mere, her i Folketinget i dag.
Så samlet set er det lidt skidt i forhold til behandlingen af det.
Men ikke desto mindre skal vi selvfølgelig tage stilling til det, der ligger på bordet hernede, og det gør vi også.
Når vi ser på lovforslaget, er det faktisk sådan, at selv om vi kan være lidt kritiske over for det her sammensurium, er der mange positive elementer i forslagene fra regeringen.
Det vil jeg gerne lige fortælle lidt mere om, men jeg vil også sige, at der også er nogle punkter i forslagene, som der er brug for at kigge lidt mere på.
Grundlæggende er det vigtigt, at vi styrker – og det gør man jo med det her forslag – udlændingemyndighedernes og politiets værktøjer til kontrol af udlændinges indrejse og arbejde i Danmark, og det er positivt.
Hvis vi skal sige nogle mere kritiske ting, så er det klart, at når man ophæver reglen om, at flygtninge efter 10 års ophold i Danmark kan vende hjem på ferie eller kortere rejser i det hjemland, som de er flygtet fra, så skal der noget kontrol til.
Det skal også håndhæves, altså i forhold til at man rent faktisk ophæver den regel.
Det hænger simpelt hen ikke sammen, og der må man bare sige, at hvis der skal være forståelse for vores udlændingelovgivning i Danmark, så kan borgerne ikke leve med, at man har den her udfordring med, at folk, der egentlig har fået asyl, alligevel tager tilbage og holder ferie i det land, som de oprindelig kom fra.
Så der er noget at gøre noget mere ved dér fra regeringens side.
Den anden hoveddel af forslaget handler om en revision af reglerne for befordringspligt og en indførelse af det, man kalder transportøransvar.
Lovforslaget giver myndighederne nødvendige redskaber til at håndtere en situation, hvor presset på Danmarks indre grænser bliver øget markant over kort tid.
Det mener vi i Danmarksdemokraterne er rettidig omhu, når vi kan konstatere, at der ikke er styr på EU's ydre grænser.
Det er en kendt sag, at det har EU ikke formået at gøre.
Man har ikke formået at sikre dem, selv om man har forsøgt rigtig meget på det, og det betyder jo, at der er meget, meget høje asyltal og mange migranter, der kommer til Europa.
Det er ikke noget, vi direkte har mærket lige nu her i 2023 i Danmark, men det kan meget vel ændre sig, og derfor er det nødvendigt at handle fra regeringens side.
I forslaget vil man så indføre den her befordringspligt og det her transportøransvar til beskyttelse af Danmarks indre grænser, men man vil kun tage det i brug, hvis det er strengt nødvendigt.
Der kunne vi jo godt efterlyse – vi var også lidt inde på det tidligere i forbindelse med et af ordførernes indlæg – at man går så langt, man kan, allerede nu.
Hvorfor er det kun til den tid, at man vil gøre det, altså når der er en særlig stor tilstrømning?
Hvorfor kan man ikke gøre det allerede nu?
Det handler jo i høj grad om at sikre os bedre, end det er tilfældet i dag.
Så der er altså grundlæggende positive elementer i det her forslag.
Der er også nogle tidsler, vi skal have kigget på, og allermest er det nødvendigt, at man har en god kontrol med grænserne, også de indre grænser mellem landene.